SKRIFTLIG FORESPØRGSEL E-2626/02

af Klaus-Heiner Lehne (PPE-DE) til Kommissionen

(18. september 2002)

Om: Told på sukkerholdige granulater til fremstilling af citronte

Europa-Kommissionen klassificerer citronte fremstillet af tyske virksomheder som Næringsmidler, indeholder mere end 5 vægtprocent saccharose under toldtarifnummer 21069098, mens citronte produceret af polske virksomheder klassificeres som Tilberedte varer af ekstrakter, essenser og koncentrater af te og maté under toldtarifnummer 2101209092.

Denne klassificeringspraksis indebærer, at citronte produceret i Polen kan importeres toldfrit derfra. Da sukkerprisen i Polen er betydeligt lavere end i EU, og da der ikke foretages nogen udligning gennem toldopkrævning efter en helt korrekt klassificering under toldtarifnummer 21069098, der vedrører toldpligtige varer, betyder det, at polske producenter kan tilbyde et citronte-produkt, der er sammenligneligt med det tyske produkt, men til en betydeligt lavere pris.

Der opstår lignende konkurrenceforvridninger mellem tyske og slovenske drikkevareproducenter, idet sidstnævntes konkurrencefordele heller ikke udlignes gennem told. Det er de tyske virksomheder, der berøres negativt af denne klassificeringspraksis, hvilket i længden fører til, at de ikke kan opretholde deres konkurrencedygtighed og i sidste ende går konkurs, hvilket vil føre til øget arbejdsløshed i EU.

1. Hvad er forklaringen på, at et citronte-produkt, der fremstilles i Polen og eksporteres til Tyskland, og som består af 90,1 % sukker og 2,5 % pulverte, klassificeres som et toldfrit produkt under toldtarifnummer 2101209092, mens det citronte-produkt, der fremstilles i Tyskland, og som indeholder 95 % sukker og ca. 1,2-1,8 % teekstrakt, klassificeres som et toldpligtigt produkt under toldtarifnummer 21069098?

2. Er Kommissionens praksis på dette område i overensstemmelse med EF-traktatens artikel 27, litra b?

3. Agter Kommissionen at forbedre toldklassificeringen af granulater til gavn for europæiske virksomheder med det formål at skabe ensartede konkurrencebetingelser, eksempelvis ved at ændre told- og statistiknomenklaturen?

Svar afgivet på Kommissionens vegne af Frederik Bolkestein

(29. oktober 2002)

For at gøre en ende på forskelle i toldtariferingen vedrørende tilberedninger på basis af teekstrakt med tilsat sukker, som nogle toldadministrationer i medlemsstaterne tariferer dels under pos. 2101 20 92, dels under pos. 2106 90 98, vedtog Kommissionen den 12. februar 2001 forordning (EF) nr. 306/2001 af 12. februar 2001 om tarifering af visse varer i den kombinerede nomenklatur(1), hvorefter et produkt i pulverform med betegnelsen citronte og sammensat af 90,1 % sukker, 2,5 % teekstrakt og substanser med citronsmag tariferes under pos. 2101 20 92. Inden for rammerne af aftalen mellem Fællesskabet-Polen og Fællesskabet-Slovenien er der fastsat toldfritagelse ved import af varer henhørende under denne position.

Hvad angår tariferingen af de to produkter, som det ærede medlem nævner, finder Kommissionen ud fra de foreliggende oplysninger, at de to produkter, der er sammensat af henholdsvis 90,1 % sukker og 2,5 % teekstrakt og 95 % sukker og 1,2 til 1,8 % teekstrakt, kan tariferes under pos. 2101 20 92 på grundlag af ovenfor nævnte forordning.

Kommissionen mener således, at den har truffet alle nødvendige foranstaltninger til at sikre en ensartet anvendelse af den kombinerede nomenklatur i Fællesskabet inden for rammerne af de beføjelser, som den har fået ved Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif(2), og i overensstemmelse med EF-traktatens artikel 27.

Kommissionen minder om, at toldtariferinger ikke kan variere i forhold til bestemte sektorers økonomiske interesser, idet det ville kunne skabe konkurrencefordrejninger mellem de erhvervsdrivende. Varernes tarifering er ikke betinget af de toldsatser, der er forbundet med de forskellige toldpositioner, men af objektive kriterier, som kan kontrolleres, og som har forbindelse med selve arten af produkterne.

Det vil først være muligt at foretage en tariferingsændring efter ændring af lovteksterne i det harmoniserede system, som er en international konvention, og som Kommissionen ikke kan ændre alene.

(1) EFT L 44 af 15.2.2001.

(2) EFT L 256 af 7.9.1987.